RIGTERS 15 - Afrikaans 1983/1992 (AFR83) - BibleSA
RIGTERS 15RIGTERS 15
141Op 'n keer is Simson na Timna toe en daar het hy 'n vrou gesien. Sy was 'n Filistynse meisie. 2Hy het teruggegaan en vir sy ouers vertel: "Ek het 'n vrou in Timna gesien, 'n Filistynse meisie. Gaan kry haar vir my as vrou."
3Maar sy ouers vra vir hom: "Is daar nie onder jou familie of onder al jou volksgenote 'n vrou nie dat jy na die heidene, die Filistyne, toe moet gaan om te trou?"
Simson het vir sy pa gesê: "Kry haar vir my, want ek hou van haar."
4Sy ouers het nie besef dat dit alles van die Here kom nie, want Hy wou 'n geleentheid skep om die Filistyne te straf: in dié tyd het die Filistyne oor Israel geheers.
5Simson en sy ouers is toe na Timna toe. By die wingerde van Timna het 'n jong leeu brullend op Simson afgestorm. 6Die Gees van die Here het vir Simson sterk gemaak en hy het die leeu kaalhand uitmekaar geskeur asof dit 'n bokkie was. Simson het nie vir sy ouers vertel wat hy gedoen het nie. 7Hy het toe met die Filistynse vrou gaan praat, en hy het van haar gehou.
8Toe hy 'n ruk later terug is Timna toe om met haar te gaan trou, het hy afgedraai om na die geraamte van die leeu te gaan kyk. Daar was 'n swerm bye met heuning in die karkas. 9Hy het heuning in sy hand gevat en daarvan geloop en eet. Toe hy by sy ouers kom, het hy vir hulle ook gegee, en hulle het geëet, maar hy het hulle nie vertel dat hy die heuning uit die karkas van 'n leeu gekry het nie. 10Toe sy pa-hulle by die vrou aankom, het Simson daar 'n feesmaal gehou: dit was 'n gewoonte onder die jongmanne.
11Toe die Filistyne hom sien, het hulle dertig vriende by hom laat bly. 12Hy het vir hulle gesê: "Laat ek julle 'n raaisel vra. As julle my die raaisel se antwoord binne die sewe feesdae kan gee, sal ek vir julle dertig linnehemde en dertig stelle klere gee, 13maar as julle dit nie kan doen nie, moet julle vir my dertig linnehemde en dertig stelle klere gee."
Hulle het hom geantwoord: "Gee jou raaisel! Ons wil dit hoor!"
14Simson sê toe:
"Uit 'n eter kom daar iets te ete,
uit 'n sterke kom daar iets soets."
Die derde dag kon hulle nog nie die antwoord gee nie. 15Die sewende dag sê hulle toe vir Simson se vrou: "Haal jou man oor om die antwoord op die raaisel aan ons bekend te maak, anders verbrand ons jou en jou familie. Het jy ons hierheen genooi om ons kaal uit te trek?"
16Simson se vrou het by hom gehuil en gesê: "Jy haat my. Jy het my nie lief nie. Jy het my mense 'n raaisel gevra sonder om vir my te sê wat dit beteken."
Hy het vir haar gesê: "Hoe sou ek dit vir jou vertel? Ek het dit selfs nie vir my ouers vertel nie."
17Sy het die hele sewe dae van die fees by hom geneul en op die sewende dag het hy dit vir haar vertel, want sy het hom bly lastig val. Sy het toe die antwoord op die raaisel vir haar mense gegee.
18Op die sewende dag, net voor sononder, sê die mense van die stad toe vir Simson:
"Wat is soeter as heuning?
Wat is sterker as 'n leeu?"
Hy sê toe vir hulle:
"Julle het met my kalf geploeg
anders sou julle nie die antwoord
op my raaisel gevind het nie!"
19Die Gees van die Here het vir Simson sterk gemaak, en hy is af Askelon toe. Daar het hy dertig man doodgeslaan en hulle klere gevat en vir die mans gegee wat die raaisel uitgelê het. Hy was baie kwaad en is na sy pa se huis toe. 20Simson se vrou is toe aan die vriend gegee wat sy strooijonker was.
151'n Ruk later, in die koringoestyd, het Simson vir sy vrou gaan kuier en 'n bokkie saamgevat. Hy het gesê: "Ek wil by my vrou gaan slaap."
Maar haar pa wou hom nie toelaat nie. 2Haar pa het gesê: "Ek was doodseker dat jy haar nou haat, en daarom het ek haar vir jou strooijonker gegee. Haar jonger suster is mooier as sy. Jy kan haar kry in jou vrou se plek."
3Maar Simson sê vir hulle: "Hierdie keer het ek die Filistyne niks verkeerds aangedoen nie. Ek gaan 'n ramp oor hulle bring."
4Hy het toe drie honderd jakkalse gaan vang en hulle sterte twee-twee aan mekaar vasgemaak. Hy het fakkels gevat en tussen elke twee sterte 'n fakkel vasgemaak. 5Hy het toe die fakkels aan die brand gesteek en die jakkalse tussen die graan van die Filistyne losgelaat. Hy het die miedens en die graan op die land aan die brand gesteek, ook die wingerde en die olyfboorde.
6Toe die Filistyne vra: "Wie het dit gedoen?" is daar gesê: "Simson, die skoonseun van die man uit Timna, want hy het Simson se vrou met sy strooijonker laat trou."
Die Filistyne het toe gekom en haar en haar pa verbrand.
7Simson het vir hulle gesê: "As dít is wat julle doen, sal ek nie ophou voordat ek my op julle gewreek het nie."
8Hy het hulle verwoed aangeval en 'n groot slagting aangerig. Toe het hy vertrek en in die rotskloof by Etam gaan woon.
9Die Filistyne het in Juda gaan kamp opslaan en 'n strooptog teen Legi uitgevoer. 10Toe vra die mense van Juda: "Waarom het julle teen ons opgetrek?" en die Filistyne antwoord: "Om vir Simson te vang en met hom te doen wat hy met ons gedoen het."
11Toe gaan drie duisend man van Juda na die rotskloof toe by Etam en hulle vra vir Simson: "Het jy nie besef dat die Filistyne oor ons heers nie? Wat het jy ons nou aangedoen?"
Hy het hulle geantwoord: "Ek het die Filistyne net aangedoen wat hulle mý aangedoen het."
12Die manne van Juda sê toe vir hom: "Ons het jou kom boei om jou aan die Filistyne uit te lewer."
Simson het vir hulle gesê: "Lê eers vir my 'n eed af dat julle my nie om die lewe sal bring nie."
13Hulle het hom beloof: "Goed! Ons sal jou nie doodmaak nie. Ons sal jou net boei en aan die Filistyne uitlewer."
Die manne het hom toe met twee nuwe toue vasgebind en hom van die rots af weggevat. 14Toe hy in Legi kom, het die Filistyne hard geskreeu en op hom afgestorm. Maar die Gees van die Here het vir Simson sterk gemaak, en die toue om sy arms was soos garingdraadjies wat brand, en sy boeie het van sy hande afgeval. 15Toe kry Simson die vars kakebeenDie Hebreeuse woord vir kakebeen is Legi, vgl. vers 9. van 'n donkie in die hande en hy vat dit vas en slaan 'n duisend Filistyne daarmee dood. 16Toe sê hy:
"Met die kakebeen van 'n donkie
het ek 'n hopie van hulle gemaak,
met die kakebeen van 'n donkie
het ek duisend man doodgeslaan."
17Toe hy dit gesê het, het hy die kakebeen weggegooi en die plek Kakebeenshoogte genoem.
18Simson was baie dors en toe roep hy tot die Here: "U het hierdie groot oorwinning deur my moontlik gemaak. Moet ek nou van dors sterf en in die hande van die heidene val?"
19Toe het God die holte by Legi oopgebreek en daar het water uitgekom en Simson het gedrink en weer nuwe krag gekry. Daarom word die fontein in Legi nou nog Roepersfontein genoem.
20Simson was in die tyd van die Filistyne twintig jaar lank leier van die Israeliete.
Simson in Gasa
161Simson is op 'n keer na Gasa toe. Daar het hy 'n prostituut gesien en by haar huis ingegaan. 2Daar is toe vir die mense van Gasa vertel: "Simson het hierheen gekom."
Hulle het die huis omsingel en hom die hele nag deur voorgelê by die stadspoort. Hulle het die hele nag in stilte gewag en gedink: môre ligdag maak ons hom dood.
3Maar Simson het net bly lê tot middernag. Toe staan hy op, vat die stadspoort se deure met hulle kosyne en al en ruk hulle so toegesluit uit. Hy het alles op sy skouer teen die berg regoor Hebron opgedra.
4'n Ruk later het Simson verlief geraak op 'n vrou in die Sorekvallei. Haar naam was Delila. 5Die leiers van die Filistyne is toe na haar toe, en hulle het vir haar gesê: "Verlei hom en vind uit waarin lê sy groot krag en hoe ons hom kan oorrompel om hom vas te bind en in ons mag te kry. Elkeen van ons sal jou dan dertien kilogram silwer gee."
6Delila het toe vir Simson gevra: "Sê my tog waarin lê jou groot krag, en waarmee kan 'n mens jou vasbind om jou in sy mag te kry?"
7Simson het haar geantwoord: "As hulle my vasbind met sewe boogsnare wat nog klam is, sal ek magteloos wees. Ek sal soos 'n gewone mens wees."
8Die leiers van die Filistyne het vir haar sewe boogsnare wat nog klam is, gebring en sy het hom daarmee vasgebind. 9Daar het ook manne in haar kamer weggekruip. Toe sê sy vir Simson: "Die Filistyne is hier, Simson!"
Hy het die boogsnare gebreek soos 'n vlam garingdraad breek, en die geheim van sy krag het onbekend gebly.
10Daarna het Delila vir Simson gesê: "Jy het 'n gek van my gemaak en vir my leuens vertel. Sê my tog nou waarmee kan 'n mens jou vasbind."
11Hy het gesê: "As ek behoorlik vasgebind word met nuwe toue wat nog nooit gebruik is nie, sal ek magteloos wees. Ek sal soos 'n gewone mens wees."
12Delila het nuwe toue gevat en hom daarmee vasgebind, en toe sê sy vir hom: "Die Filistyne is hier, Simson!"
Daar het weer manne in haar kamer weggekruip, maar Simson het die toue aan sy arms gebreek asof dit garingdraad was.
13Delila het vir Simson gesê: "Hoe lank gaan jy nog 'n gek van my maak en vir my leuens vertel? Sê my tog waarmee kan jy vasgebind word."
Hy sê toe vir haar: "Jy moet net my sewe haarlokke in jou materiaal op die weefstoel vasweef."
14Toe sy alles klaar met 'n pen vasgesteek het, sê sy vir hom: "Die Filistyne is hier, Simson!"
Hy het wakker geskrik en die materiaal met pen en al uit die weefstoel losgeruk.
15Toe sê sy vir hom: "Hoe kan jy sê jy het my lief as jy my nie vertrou nie? Jy het my nou al drie keer bedrieg en my nie vertel waarin jou groot krag lê nie."
16So het sy dae lank by hom bly neul en hom lastig geval. Hy het so ongeduldig geraak dat hy kon sterf.
17Toe vertel hy haar sy lewensgeheim. Hy het vir haar gesê: "My hare is nooit geskeer nie, want ek is van my geboorte af aan God gewy. As my hare afgeskeer word, sal my krag verdwyn en ek sal magteloos wees. Ek sal soos 'n gewone mens wees."
18Delila het besef dat hy haar hierdie keer sy lewensgeheim vertel het. Sy het toe die leiers van die Filistyne laat roep: "Kom hierdie keer! Hy het my sy lewensgeheim vertel."
Hulle het toe na haar toe gekom en die geld saamgebring. 19Sy het vir Simson op haar skoot aan die slaap gemaak en 'n man geroep, en sy het Simson se sewe haarlokke afgeskeer. So het sy hom laat swak word, sy krag het verdwyn. 20Toe sy sê: "Die Filistyne is hier, Simson!" het hy wakker geskrik en gedink: ek sal weer uitstap soos die vorige kere en my losruk.
Maar hy het nie besef dat die Here hom verlaat het nie. 21Die Filistyne het hom gegryp en sy oë uitgesteek. Hulle het hom na Gasa toe gevat en hom met 'n dubbele bronsketting geboei. In die tronk moes hy die meul draai.
22Daar het sy hare wat afgeskeer was, weer begin groei.
Simson se laaste daad
23Die leiers van die Filistyne het bymekaargekom om 'n groot offer te bring vir hulle god Dagon en om fees te vier. Hulle het gesê:
"Ons god het ons vyand Simson in ons mag oorgegee."
24Toe die Filistyne hom sien, het hulle hulle god geprys en gesê:
"Ons god het ons vyand in ons mag oorgegee,
ons vyand wat ons land verwoes het, hy wat so baie van ons doodgemaak het!"
25Toe die Filistyne lekker vrolik was, het hulle gesê: "Roep vir Simson dat hy ons kom vermaak."
Hulle het toe vir Simson uit die tronk laat kom, en hy het hulle vermaak. Hulle het hom tussen die tempelpilare laat staan, 26en hy het vir die helper wat hom aan die hand vasgehou het, gesê: "Laat my so staan dat ek die pilare kan voel waarop die tempel rus en dat ek daarteen kan leun."
27Die tempel was vol mans en vrouens. Al die leiers van die Filistyne was daar, en op die dak was omtrent drie duisend mans en vrouens wat gekyk het hoe Simson hulle vermaak.
28Toe roep Simson tot die Here: "Here my God, dink tog aan my! Maak my tog net hierdie een keer sterk, o God, dat ek my met een daad op die Filistyne kan wreek oor my twee oë!"
29Simson het die twee middelpilare waarop die tempel rus, vasgevat en teen hulle geleun met sy regterarm om die een en sy linkerarm om die ander. 30Toe sê hy: "Laat my sterf saam met die Filistyne."
Hy het met al sy krag getrek, en die tempel het ingeval op die leiers van die Filistyne en op die mense daarin. So het Simson met sy dood meer mense doodgemaak as in sy lewe.
31Daarna het sy broers en sy hele familie gekom en sy lyk kom haal. Hulle het hom gevat en gaan begrawe tussen Sora en Estaol, in sy pa Manoag se graf.